
RAPORT DE SPECIALITATE
privind aprobarea Studiului de oportunitate, a modalităţii de gestiune a serviciului public de alimentare cu energie termică din municipiul Timișoara, a Regulamentului Serviciului public de alimentare cu energie termică a Municipiului Timișoara, a Caietului de sarcini, precum şi a încheierii contractului de delegare a gestiunii serviciului


            Având în vedere Referatul de aprobare nr. SC2021 - 27433	    / 01.10.2021   		           al Primarului Municipiului Timişoara şi Proiectul de hotărâre privind aprobarea Studiului de oportunitate, a modalităţii de gestiune a serviciului public de alimentare cu energie termică din municipiul Timișoara, a Regulamentului serviciului public de alimentare cu energie termică a Municipiului Timișoara, a Caietului de sarcini, precum şi a încheierii Contractului de delegare a gestiunii serviciului
Facem următoarele precizări:
În conformitate cu prevederile art. 1 alin. 2 din Legea nr. 51/2006 privind serviciile comunitare de utilități publice, serviciul de utilitate publică este definit ca totalitatea activităţilor reglementate prin acte normative, care asigură satisfacerea nevoilor esenţiale de utilitate şi interes public general cu caracter social ale colectivităţilor locale.
Potrivit aceluiași act normativ alimentarea cu energie termică în sistem centralizat face parte din sfera serviciilor comunitare de utilități publice.
Prin dispozițiile art. 3 alin. (1) din Legea nr. 51/2006 se stabilește că serviciile de utilităţi publice sunt în responsabilitatea autorităţilor administraţiei publice locale, se organizează şi se gestionează potrivit hotărârilor adoptate de autorităţile deliberative ale unităţilor administrativ-teritoriale, în funcţie de gradul de urbanizare, de importanţa economico-socială a localităţilor, de mărimea şi de gradul de dezvoltare ale acestora şi în raport cu infrastructura tehnico-edilitară existentă.
Potrivit art. 3 alin. (2) din Legea nr. 51/2006 în organizarea, funcţionarea şi dezvoltarea serviciilor de utilităţi publice interesul general al colectivităților locale este prioritar, prevederile Legii nr. 51/2006 vizând satisfacerea cât mai completă a cerinţelor utilizatorilor, protejarea intereselor acestora, întărirea coeziunii economico-sociale la nivelul colectivităților locale, precum şi dezvoltarea durabilă a unităţilor administrativ-teritoriale.
Totodată art. 8 alin. (1) din același act normativ stipulează că autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice. 




· Referitor la Studiul de oportunitate privind gestiunea serviciului de alimentare cu 
energie termică produsă în sistem centralizat pentru municipiul Timișoara, facem următoarele precizări:
Conform prevederilor art. 22 alin. (3) din Legea nr. 51/2006:  “modalitatea de gestiune a serviciilor de utilităţi publice se stabileşte prin hotărâri ale autorităţilor deliberative ale unităţilor administrativ-teritoriale, în baza unui studiu de oportunitate, în funcţie de natura şi starea serviciului, de necesitatea asigurării celui mai bun raport preţ/calitate, de interesele actuale şi de perspectivă ale unităţilor administrativ-teritoriale, precum şi de mărimea şi complexitatea sistemelor de utilităţi publice.”
Studiul de oportunitate a fost elaborat, pe baza documentelor și informațiilor existente la nivelul municipiului Timișoara, în conformitate cu dispozițiile legale în vigoare la data întocmirii acestuia.
În cadrul Studiului de oportunitate mai sus amintit a fost identificată ca soluție optimă de gestiune realizarea serviciului public de alimentare cu energie termică din municipiul Timișoara prin modalitatea de gestiune directă, prin  intermediul operatorului actual Compania Locală de Termoficare COLTERM S.A. Timișoara, societate reglementată de Legea nr. 31/1990.
· Referitor la modalitatea de gestiune a serviciului public de alimentare cu energie termică din municipiul Timișoara, facem următoarele precizări:
Legea nr. 325/2006 a serviciului public de alimentare cu energie termică, care reprezintă cadrul juridic specific pentru serviciul public de alimentare cu energie termică pentru populație, stabilește conform art. 10 alin. (1) – (3) și art. 11 că:
“Articolul 10: (1) Autorităţile administraţiei publice locale sunt libere să hotărască asupra modalităţii de gestiune a serviciului public de alimentare cu energie termică.
(2) Gestiunea serviciului public de alimentare cu energie termică ori a uneia sau mai multor activităţi aferente serviciului public de alimentare cu energie termică implică încredinţarea prestării/furnizării propriu-zise a serviciului/activităţii, precum şi punerea la dispoziţie a bunurilor ce compun sistemul de utilităţi publice aferent serviciului/activităţii.
(3) Modalitatea de gestiune a serviciului public de alimentare cu energie termică se stabileşte prin hotărâri ale autorităţilor deliberative ale unităţilor administrativ-teritoriale, în baza unui studiu de oportunitate, în funcţie de natura şi starea serviciului, de necesitatea asigurării celui mai bun raport preţ/calitate, de interesele actuale şi de perspectivă ale unităţilor administrativ-teritoriale, precum şi de mărimea şi complexitatea sistemelor de utilităţi publice. Gestiunea serviciului public de alimentare cu energie termică prin SACET se poate organiza în următoarele modalităţi:
a) gestiune directă;
b) gestiune delegată. “
“Articolul 11: (1) În cazul gestiunii directe, autorităţile administraţiei publice locale sau asociaţiile de dezvoltare comunitară, după caz, îşi asumă nemijlocit toate sarcinile şi responsabilităţile privind organizarea, conducerea, administrarea, exploatarea şi finanţarea serviciului public de alimentare cu energie termică prin SACET.
(2) Atribuirea gestiunii directe a serviciului de alimentare cu energie termică se realizează în conformitate cu prevederile Legii nr. 51/2006, republicată, cu modificările şi completările ulterioare. 
(3) Operatorii de servicii de alimentare cu energie termică în sistem centralizat îşi desfăşoară activitatea în regim de gestiune directă în baza actului administrativ de atribuire a serviciului şi a licenţei eliberate de autoritatea de reglementare competentă. “
Potrivit dispozițiilor art. 28 alin. (2) din Legea nr. 51/2006:  “Gestiunea directă se realizează prin intermediul unor operatori de drept public sau privat, astfel cum sunt definiţi la art. 2 lit. g), respectiv lit. h), fără aplicarea prevederilor Legii nr. 98/2016 privind achiziţiile publice, Legii nr. 99/2016 privind achiziţiile sectoriale şi Legii nr. 100/2016 privind concesiunile de lucrări şi concesiunile de servicii, care pot fi:
a) servicii publice de interes local sau judeţean, specializate, cu personalitate juridică, înfiinţate şi organizate în subordinea consiliilor locale sau consiliilor judeţene, după caz, prin hotărâri ale autorităţilor deliberative ale unităţilor administrativ-teritoriale respective;
b) societăţi reglementate de Legea nr. 31/1990, republicată, cu modificările şi completările ulterioare, cu capital social integral al unităţilor administrativ-teritoriale, înfiinţate de autorităţile deliberative ale unităţilor administrativ-teritoriale respective.”
În cazul gestiunii directe sunt identificate o serie de avantaje a controlului direct al autorității publice asupra operatorului însărcinat cu prestarea serviciului: 
· menținerea/continuarea corelării programelor de dezvoltare la nivel local; 
· asigurarea continuității serviciului de alimentare cu energie termică în municipiul Timișoara; 
· existența bazei materiale și a personalului specializat necesar desfășurării serviciului, existența unui grad avansat de cunoaștere a situației din teren și al punctelor critice pentru fluxul operațional la nivelul personalului implicat în realizarea serviciului de alimentare cu energie termică;
· menținerea profitului generat de prestarea serviciului la nivel local și reinvestirea în sistemul de alimentare cu energie termică; 
· administrarea eficientă a patrimoniului public sub controlul și decizia directă a autorității locale, precum și o planificare realistă a investițiilor necesare menținerii și dezvoltării serviciului de alimentare cu energie termică;
· oportunități privind realizarea de investiții prin atragerea unor surse externe de finanțare;
· prin contractele de mandat pot fi impuse criterii de performanță, atât membrilor Consiliului de administrație, cât și conducerii executive, existând astfel premisele necesare asigurării unui management performant;
· evitarea potențialelor blocaje ale activităților ca urmare a finalizării cu întârziere  a procedurilor de atribuire.
Compania Locală de Termoficare  COLTERM S.A. Timișoara este operatorul întregului sistem centralizat de alimentare cu căldură din Municipiul Timișoara - producere, transport, distribuție în conformitate cu prevederile Legii nr. 325/2006 a serviciului public de alimentare cu energie termică și a fost constituită prin Hotarârea Consiliului Local  nr. 313/16.12.2003 prin fuziunea dintre S.C. TERMOCET 2002 S.A. şi S.C. CALOR S.A. formând o singură societate comercială având ca acţionar unic Consiliul Local al Municipiului Timişoara.
· Referitor la regulamentul și caietul de sarcini ale serviciului de alimentare cu energie termică din municipiul Timișoara, facem următoarele precizări:
Prin dispozițiile art. 8 alin. 3 lit. i) din Legea nr. 51/2006 se stabilește că autoritățile publice locale adoptă hotărâri în legătură cu elaborarea şi aprobarea regulamentelor serviciilor, a caietelor de sarcini pe baza regulamentelor-cadru, a caietelor de sarcini-cadru elaborate şi aprobate de autorităţile de reglementare competente.
Conform prevederilor art. 22 alin. (4) din Legea nr. 51/2006, "desfăşurarea activităţilor specifice oricărui serviciu de utilităţi publice, indiferent de forma de gestiune aleasă, se realizează pe baza unui regulament al serviciului şi a unui caiet de sarcini, elaborate şi aprobate de autorităţile administraţiei publice locale, în conformitate cu regulamentul-cadru şi cu caietul de sarcini-cadru ale serviciului.”
Având în vedere dispozițiile legale menționate, corelate cu prevederile Ordinului nr. 91/2007 al președintelui Autorității Naționale de Reglementare pentru Serviciile Publice de Gospodărie Comunală pentru aprobarea Regulamentului-cadru al serviciului public de alimentare cu energie termică a fost elaborat Regulamentul serviciului public de alimentare cu energie termică din municipiul Timișoara.

De asemenea, în baza prevederilor legale menționate mai sus, coroborate cu prevederile Ordinului nr. 92/2007 al președintelui Autorității Naționale de Reglementare pentru Serviciile Publice de Gospodărie Comunală pentru aprobarea Caietului de sarcini-cadru al serviciului public de alimentare cu energie termică a fost elaborat Caietul de sarcini al serviciului public de alimentare cu energie termică din Municipiul Timișoara.
·  Referitor la proiectul Contractului de delegare a gestiunii serviciului public de alimentare cu energie termică din municipiul Timișoara, facem următoarele precizări:
În cazul gestiunii directe, raporturile juridice dintre unităţile administrativ-teritoriale şi operatori ori operatorii regionali, după caz, sunt reglementate prin contracte de delegare a gestiunii serviciilor de utilităţi publice către operatorii – societăţi reglementate de Legea nr. 31/1990, republicată, cu modificările şi completările ulterioare, cu capital social integral al unităţilor administrativ-teritoriale, înfiinţate de autorităţile deliberative ale unităţilor administrativ-teritoriale respective.
Având în vedere cele de mai sus, precum și prevederile art. 29 alin (11) din Legea nr. 51/2006 a fost elaborat proiectul Contractului de delegare a gestiunii serviciului public de alimentare cu energie termică din municipiul Timișoara.
Raportat la dispozițiile art. 29 alin. (11) lit. m) din Legea nr. 51/2006 s-a stabilit că redevența datorată de operator în conformitate cu prevederile legale și în temeiul clauzelor contractuale, va reprezenta 10 % din valoarea rezultată la calculul amortizării anuale a mijloacelor fixe aflate în proprietate publică ce vor fi puse la dispoziția Operatorului odată cu încredințarea serviciului/activității de utilități publice.
· Referitor la bunurile aflate în proprietatea publică sau privată a municipiului Timișoara aferente serviciului de alimentare cu energie termică, facem următoarele precizări:
Serviciul public de alimentare cu energie termică în sistem centralizat se realizează prin intermediul infrastructurii tehnico-edilitare specifice aparţinând domeniului public sau privat al municipiului, care formează sistemul de alimentare centralizată cu energie termică al localităţii, denumit în continuare SACET.
SACET este alcătuit dintr-un ansamblu tehnologic şi funcţional unitar constând din construcţii, instalaţii, echipamente, dotări specifice şi mijloace de măsurare destinat producerii, transportului, distribuţiei şi furnizării energiei termice pe teritoriul localităţii, care cuprinde:
a) centrale termice sau centrale electrice de termoficare;
b) reţele de transport;
c) puncte termice/staţii termice;
d) reţele de distribuţie;
e) construcţii şi instalaţii auxiliare;
f) branşamente, până la punctele de delimitare/separare a instalaţiilor;
g) sisteme de măsură, control şi automatizare.
Așa cum am arătat mai sus, art. 10 alin. (2) din Legea nr. 325/2006 prevede că gestiunea serviciului public de alimentare cu energie termică implică și punerea la dispoziție a bunurilor ce compun sistemul de utilități publice aferent serviciului.
[bookmark: _GoBack]Municipiul Timișoara va efectua toate demersurile necesare în vederea punerii la dispoziția operatorului a bunurilor care formează sistemul de alimentare centralizată cu energie termică al localităţii (SACET) în vederea prestării serviciului de alimentare cu energie termică. În acest scop, Municipiul Timișoara este de acord cu încetarea prin acordul părților a contractelor de concesiune de bunuri aferente SACET nr. 02/170/01.04.2004 și nr. 5/01.03.2006 încheiate de Municipiul Timișoara cu Compania de Termoficare "Colterm" SA (denumite în continuare "Contractele de Concesiune de Bunuri"), de la data menționată în actul/actele adițional(e) de încetare a acestor contracte (anexă la proiectul de hotărâre de consiliu local). De la data încetării Contractelor de Concesiune de Bunuri îşi încetează aplicabilitatea și Hotărârile Consiliului Local Timișoara nr. 69/30.03.2004 și nr. 22/31.01.2006, precum și orice alte hotărâri de consiliu local contrare hotărârii la care se referă prezentul raport de specialitate.
· În vederea respectării legislației privind ajutorul de stat acordat sub forma compensării serviciului de interes economic general, facem următoarele precizări:
[bookmark: _Hlk77595307]În Ordinul nr. 1121/1075/2014 al Ministerului Dezvoltării Regionale și Administrației Publice și Ministerului Finanțelor Publice privind aprobarea Schemei de ajutor de stat acordat în perioada 2014-30 iunie 2023 operatorilor economici care prestează serviciul de interes economic general de producere, transport, distribuție și furnizare a energiei termice în sistem centralizat către populație, așa cum a fost modificat prin Ordinele nr. 3325/2072/2020 și nr. 845/755/2021, la art. 24 este menționat că, din actul prin care se încredinţează prestarea serviciilor publice de interes economic general, trebuie să rezulte:
a) conţinutul şi durata obligaţiilor de serviciu public;
b) denumirea întreprinderii şi, dacă este cazul, teritoriul în cauză;
c) natura drepturilor exclusive sau speciale acordate întreprinderii de către autoritatea care acordă aceste drepturi;
d) o descriere a mecanismului de compensare şi a parametrilor aplicaţi pentru calculul, controlul şi reexaminarea compensaţiei;
e) modalităţile de evitare a supracompensării şi de recuperare a eventualelor supracompensaţii.
Pentru respectarea art. 4 lit. f) din Decizia Comisiei 2012/21/CE, din actul/actele de atribuire a serviciului de interes economic general trebuie să rezulte o trimitere la respectiva decizie.
Documentația aferentă încheierii contractului de delegare a gestiunii serviciului public de alimentare cu energie termică din municipiul Timișoara a fost înaintată Consiliului Concurenței spre avizare. Prin adresa  nr. 8894/08.09.2021 Consiliul Concurenței a transmis către Primăria Municipiului Timișoara avizul favorabil privind atribuirea directă a contractului de delegare a gestiunii serviciului public de alimentare cu energie termică în sistem centralizat din municipiul Timișoara către operatorul Compania Locală de Termoficare Colterm S.A.

Având în vedere cele menționate anterior, supunem dezbaterii și aprobării Consiliului local proiectul de hotărâre privind aprobarea Studiului de oportunitate, a modalităţii de gestiune a serviciului public de alimentare cu energie termică din municipiul Timișoara, a Regulamentului, a Caietului de sarcini, precum şi a proiectului Contractului de delegare a gestiunii serviciului.


Viceprimar,
Ruben Lațcău



Şef Serviciu,
Lucian Buda

